钦定古今图书集成/明伦汇编/官常典/第799卷 > 曾同亨
## 钦定古今图书集成/明伦汇编/官常典/第799卷 > 曾同亨

按《明外史》本传：“同亨，字于野，吉水人。父存仁，云南布
政使。同亨举嘉靖三十八年进士，授刑部主事，改礼
部，迁吏部文选主事。故事，丞簿以下官，听胥吏铨注，
同亨悉躬亲之。与陆光祖、李世达齐名。隆庆初，为文
选郎中，荐用遗佚几尽，进太常少卿，请急去。万历初，
起大理少卿，历顺天府尹，以右副都御史巡抚贵州。”
御史刘台得罪张居正，同亨，台姊夫也。给事中陈三
谟欲并逐之，奏“同亨羸不任职。”诏调南京，遂移疾归。
九年京察拾遗。给事中秦燿、御史钱岱等复希居正
指，列同亨名，勒休致。居正卒，起南京太常卿。召为大
理卿。迁工部右侍郎。督治寿宫，节浮费三十馀万。由
左侍郎进尚书。军器自外输，率不中程。奏请半收其
直，又请减织造之半。皆报可。汝安王妃乞桥税，同亨
拒之，帝竟如妃请。内府工匠，隆庆初数至万五千八
百人，寻汰二千五百人，而中官滥增不已，同亨疏请
清釐。已得旨，中官复奏，寝之。给事中杨其休疏争，弗
纳。同亨弟乾亨，请裁冗员以裕京费。京卫诸武臣谓
减己月俸也，大哗。伺同亨出朝，围而噪之。同亨再乞
休，不得请。《九门》工成，加太子少保，力乞去，诏乘传归。
起南京吏部尚书，辞不拜。久之，再起故官，累辞乃就
职。税使所在虐民，同亨极谏。三十三年大计京官，与
考功郎徐必达持正不挠。是年北察失执政意，中旨
留给事中钱梦皋等南察及同亨自陈，疏亦久不下。
同亨适给由入都，遂引疾。诏加太子太保致仕。同亨
初入吏部，严嵩其乡人尚书吴鹏，则父同年也。同亨
无私谒，尝止宿署舍，弥月不归。雅与罗汝芳、耿定向
善。尚书杨博痛诋伪儒，同亨曰：“此中多暗修，非可概
斥。即使阳假名义，视呈身进取，恬不知耻者，孰愈哉？”
卒，年七十有五。赠少保，谥恭端。